Podľa prezidentky Zuzany Čaputovej je pre budovanie dôvery v spravodlivosť a inštitúcie veľmi dôležité dodržiavanie presne takých istých princípov, ktoré predstavitelia koalície žiadali v minulosti od svojich politických oponentov. Pre agentúru SITA to uviedol hovorca hlavy štátu Martin Strižinec. Reagoval tak na aktuálnu situáciu v súvislosti s ministrom školstva Branislavom Gröhlingom (SaS).
Gröhling čelí obvineniam, že jeho diplomová práca je plagiátom. On sám to odmieta a tvrdí, že sa pri písaní diplomovky riadil vtedy platnými predpismi. Odstúpiť z pozície ministra neplánuje.
Strižinec napísal, že podľa prezidentky sa so súčasnou vládou spájajú "oprávnené očakávania" verejnosti k uplatňovaniu politickej kultúry a aj politickej zodpovednosti. "Pre budovanie dôvery v spravodlivosť a inštitúcie je veľmi dôležité dodržiavanie presne takých istých princípov, ktoré predstavitelia koalície žiadali v minulosti od svojich politických oponentov," napísal Strižinec.
Hlava štátu sa však podľa neho chce ešte bližšie oboznámiť aj s argumentáciou ministra, vzhľadom na jeho utorňajšajšie vyjadrenie a stanovisko Paneurópskej vysokej školy. Škola uviedla, že diplomová práca ministra školstva je v súlade s vtedajšími normami. "Podľa jeho (Branislava Gröhlinga, pozn. SITA) utorňajších vyjadrení by to znamenalo, že štandardy súvisiace s posudzovaním záverečných prác na fakulte, na ktorej štúdium ukončil, boli v minulosti nastavené veľmi nízko," uzavrel Strižinec.